Diari Oficial de la Generalitat Valenciana


Sumari del DOGV 3121, del 13-11-1997 (1997/11931)

RESOLUCIÓ de 31 d'octubre de 1997, de la Sotssecretaria de Justícia, per la qual es convoquen a concurs de trasllats places vacants de forensies i agrupacions de forensies per al cos de metges forenses.
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3121

Data del DOGV
:   13-11-1997

Secció del DOGV
:   AUTORITATS I PERSONAL - OFERTES D'OCUPACIÓ PÚBLICA, OPOSICIONS I CONCURSOS

Número del document
:   1997/11928


Data del document
:   31-10-1997

Organisme emissor
:   Conselleria de Benestar Social

Tipus de document
:   Resolució

3744 RESOLUCIÓ de 31 d'octubre de 1997, de la Sotssecretaria de Justícia, per la qual es convoquen a concurs de trasllats places vacants de forensies i agrupacions de forensies per al cos de metges forenses. [97/Q11368]
  
D'acord amb el que estableixen els articles 455 i 500.1 de la Llei Orgànica 6/1985, d'1 de juliol, del Poder Judicial, Reial Decret 296/1996, de 23 de febrer, que aprova el Reglament Orgànic del Cos de Metges Forenses i el Reial Decret 1.619/1997, de 24 d'octubre, pel qual es modifica el Reglament Orgànic del Cos de Metges Forenses, s'anuncia a concurs de trasllats la provisió entre tot el personal funcionari del cos de metges forenses de les forensies o agrupacions de forensies vacants dels jutjats que s'especifica com a annex, d'acord amb les bases següents:
  
Primera. Llocs que es poden demanar i termini de presentació de les sol·licituds
  
1. El personal funcionari que desitge participar-hi podrà sol·licitar qualsevol plaça vacant especificada en l'annex, i també en els annexos publicats en el Boletín Oficial del Estado corresponen a les convocatòries fetes pel Ministeri de Justícia o les comunitats autònomes que han rebut els traspassos de mitjans personals, mitjançant una única instància o sol·licitud, amb expressió de les destinacions a què aspiren numerades correlativament per orde de preferència, cal indicar la data de possessió de l'última destinació.
  
2. El personal funcionari en actiu, aquells que es troben en situació de serveis especials i excedents per atenció de fill durant el primer any d'excedència que tenen el lloc de treball en reserva, i també la resta d'excedències voluntàries per agrupació familiar o per interés particular, o les persones excedents per maternitat a partir del primer any, que han perdut la reserva del lloc de treball i el personal funcionari d'uns altres cossos o d'unes altres administracions, que estiguen en excedència per aquestes causes en el cos de metges forenses, presentaran la sol·licitud en el termini de 10 dies naturals, comptadors des de l'endemà de la publicació d'aquesta convocatòria en el Boletín Oficial del Estado. Les sol·licituds aniran adreçades al sotssecretari de Justícia, i tindran entrada en el Registre General de la Conselleria de Benestar Social, situat al carrer de l'Historiador Chabàs, número 2, de València o a les delegacions territorials, situades al carrer del Pintor Lorenzo Casanova, número 6, d'Alacant, i a la plaça de Maria Agustina, 1-3.r, de Castelló de la Plana.
  
3. Les sol·licituds es poden remetre en la forma que estableix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Les sol·licituds que siguen presentades a les oficines de correus s'enviaran en una de les dues modalitats següents:
  
a) Per correu ordinari, en aquest supòsit haurà de tenir entrada en el Registre General de la Conselleria de Benestar Social abans de la data d'acabament del termini de presentació d'instàncies.
  
b) Per correu certificat, en aquest supòsit es presentaran a les oficines de correus dins d'un sobre obert, perquè siguen datades i segellades pel personal funcionari de correus abans que siguen enviades. El personal que participe en el concurs haurà de lliurar la instància que tinga el segell de l'oficina de correus; finalitzat el termini de presentació d'instàncies no s'hi admetran les sol·licituds que no acompleixen aquest requisit, encara que posteriorment es puga acreditar aquest punt.
  
4. El personal funcionari que es trobe en situació d'excedent voluntari per interés particular adjuntaran a la sol·licitud una declaració de no haver sigut separats de qualsevol de les administracions públiques.
  
5. La sol·licitud per prendre part en aquest concurs serà única per a cada funcionari o funcionària que hi participe, encara que es demanen places situades en altres comunitats autònomes que figuren en les convocatòries que simultàniament realitzen els òrgans competents i que són publicades en els butlletins oficials corresponents.
  
6. La sol·licitud formulada serà vinculant per a la persona que fa la petició una vegada transcorregut el període de presentació d'instàncies.
  
Segona. Requisits i condicions de participació
  
1. El personal funcionari del cos de metges forenses, només pot participar si, en la data d'acabament del termini de presentació d'instàncies, ha passat un any en l'actual destinació des que va prendre possessió.
  
2. El personal funcionari que es trobe en les situacions d'excedència voluntària que estableixen els articles 61 i 62 del Reial Decret 296/1996 (excedències per interés particular i per agrupació familiar), només pot participar en el concurs si en la data d'acabament del termini de presentació de sol·licituds han transcorregut més de 2 anys des que va ser declarat en aquesta situació.
  
3. El personal funcionari en situació d'excedència per a l'atenció de fills a l'empara del que disposa l'article 59 el Reial Decret 296/1996, només pot concursar si ha transcorregut més d'1 any des que va prendre possessió de l'última destinació definitiva.
  
4. El personal funcionari suspés fermament no pot participar-hi mentre dure la suspensió.
  
Tercera. Criteris per adjudicar les places. Avaluació de valencià
  
1. El nomenament dels metges forenses per a les places vacants recaurà sobre el sol·licitant amb major antiguitat en l'escalafó.
  
2. El coneixement del valencià serà avaluat de la manera següent:
  
a) Certificat de grau elemental, oral i escrit: 2 punts
  
b) Certificat de grau mitjà, oral i escrit: 4 punts
  
c) Certificat de grau superior, oral i escrit: 6 punts
  
Per a avaluar els coneixements de valencià cal adjuntar el certificat expedit per la Junta Qualificadora de Coneixements de Valencià.
  
Cada punt equivaldrà a 1 any d'antiguitat.
  
Quarta. Peticions condicionades
  
En el supòsit que dos funcionaris, que complisquen els requisits exigits, estiguen interessats en les vacants anunciades per a municipis d'una mateixa comunitat autònoma, poden condicionar les seus peticions al fet que els dos obtinguen destinació en aquest concurs en municipis de la mateixa comunitat autònoma, i s'entendrà, en cas contrari, anul·lada la petició feta pel dos. El personal funcionari acollit a aquesta petició condicionada han de concretar-la en la instància i adjuntar-hi una fotocòpia de la petició del altre funcionari.
  
Cinquena. Tramitació
  
La Sotssecretaria de Justícia rebrà les instàncies i les avaluarà en col·laboració amb la Direcció General de Relacions amb l'administració de justícia, del Ministeri de Justícia, d'acord amb el que s'estableix en la base tercera.
  
Sisena. Caràcter de les destinacions adjudicades
  
1. Els trasllats derivats de la resolució d'aquest concurs tindran la consideració de voluntaris a l'efecte establit en el Reial Decret 236/1988, de 4 de març, sobre indemnitzacions per raó del servei.
  
2. Les destinacions adjudicades seran irrenunciables.
  
Setena. Resolució i termini possessor
  
1. Aquesta convocatòria es resoldrà mitjançant la resolució del sotssecretari de Justícia de manera coordinada amb els òrgans competents del Ministeri de Justícia i de les comunitats autònomes del País Basc, Galícia, Canàries i Andalusia de forma que es publiquen en el Boletín Oficial del Estado i en els butlletins de les comunitats autònomes. En el supòsit que aquesta simultaneïtat no siga possible, els terminis es computaran des de l'endemà de la publicació en el Boletín Oficial del Estado.
  
2. La resolució indicarà el lloc d'origen de les persones interessades a les quals se'ls adjudica la destinació i la localitat, també la situació administrativa si és diferent a la d'actiu i el lloc adjudicat a cada funcionari.
  
3. El termini per a prendre possessió de la nova destinació obtinguda és d'un mes d'acord amb el que s'estableix en l'article 28 del Reglament Orgànic aprovat pel Reial Decret 296/1996, de 23 de febrer, si té lloc a la mateixa població és de tres dies hàbils següents al dia del cessament.
  
4. El termini per a prendre possessió comptarà des de l'endemà de cessament que es farà dins dels tres dies hàbils següents a la publicació de la resolució en el Boletin Oficial del Estado.
  
5. Si la resolució comporta el reingrés al servei actiu, el termini de presa de possessió es comptarà des de l'esmentada publicació.
  
6. El còmput dels terminis de possessió començarà quan acaben les llicències que estiga gaudint el personal funcionari llevat que per circumstàncies excepcionals correctament motivades se'n suspenga o se'n revoque el gaudiment.
  
Vuitena. Recursos
  
Contra aquesta resolució que exhaureix la via administrativa, s'hi pot interposar després d'haver-ho comunicat a la Sotssecretari de Justícia, el recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des del dia de la notificació, d'acord amb el que estableix l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 58.1 de la Llei de Jurisdicció Contenciosa Administrativa (disposició addicional 11 de la Llei 30/1992). Tot sense perjudici que es faça servir qualsevol altra via que s'estime oportuna.
  
València, 31 d'octubre de 1997.- El sotssecretari de Justícia: Eloy Velasco Núñez.
  
ANNEX
  
Comunitat Autònoma de València
  
Alacant
  
- 1.a Instància i Instrucció núm. 1, núm. 2 i núm. 3 d'Alcoi
  
- 1.a Instància i Instrucció núm. 6 i núm. 7 de Benidorm
  
- 1.a Instància i Instrucció núm. 2 i núm. 4 d'Elda
  
- 1.a Instància i Instrucció núm. 2 i núm. 6 d'Elx
  
- 1.a Instància i Instrucció núm. 3 i núm. 7 d'Elx
  
- 1.a Instància i Instrucció núm. 1 i núm. 2 de Novelda
  
- 1.a Instància i Instrucció núm. 1, núm. 2 i núm. 3 d'Orihuela
  
- 1.a Instància i Instrucció núm. 4, núm. 5 i núm. 6 d'Orihuela
  
- 1.a Instància i Instrucció núm. 3 i núm. 4 de Sant Vicent del Raspeig i Ibi
  
- 1.a Instància i Instrucció núm. 1 i núm. 2 de Villena
  
Castelló de la Plana
  
- 1.a Instància i Instrucció núm. 1, núm. 2 i núm. 3 de Vila-real
  
- 1.a Instància i Instrucció núm. 1, núm. 2 i núm. 3 de Vinaròs
  
València
  
- 1.a Instància i Instrucció núm. 1, núm. 2 i núm. 3 de Carlet
  
- 1.a Instància i Instrucció núm. 1 i núm. 2 de Massamagrell
  
- 1.a Instància i Instrucció núm. 1 i núm. 2 d' Ontinyent
  
- 1.a Instància i Instrucció núm. 1 i núm. 2 de Picassent
  
- 1.a Instància i Instrucció núm. 1 i núm. 2 de Requena
  
- 1.a Instància i Instrucció núm. 1, núm. 2 i núm. 3 de Sueca
  
- 1.a Instància i Instrucció núm. 1, núm. 2 i núm. 3 de Xàtiva
  
5. Altres administracions
  
Diputació Provinvial de Castelló